### Beslutning

Drøftet og disse indarbejdes ift. behandling af sagen på udvalgets februarmøde.

### Sagsfremstilling

### Resume og sagens baggrund

På investeringsoversigten for 2022 er der afsat et rådighedsbeløb på anlægsbudgettet på i alt 11,652 mio. kr. til at udføre vedligeholdelsesopgaver på kommunens ejendomme. Før prioriteringen af rådighedsbeløbet lægges der her op til en drøftelse.

### Indstillinger

Chefen for Vej, Ejendom og Affald indstiller, at udvalget drøfter prioriteringen af anlægsbudgettet til vedligeholdelse af kommunens ejendomme i 2022.

### Behandling

Teknik- og Miljøudvalget.

### Sagsfremstilling

På investeringsoversigten for 2022 er der afsat et rådighedsbeløb på anlægsbudgettet på i alt 11,652 mio. kr. til vedligeholdelse af kommunens ejendomme. Ud over anlægsbudgettet er der et samlet driftsbudget på cirka 70 mio. kr. til drift, service og vedligehold. De to budgetter til henholdsvis anlæg og drift udgør den samlede ramme til drift, service og vedligeholdelse af kommunens ejendomme.

Der lægges her op til en drøftelse af den kommende prioritering af det afsatte rådighedsbeløb på anlægsbudgettet.

*Ejendomsstrategi*

I forbindelse med vedtagelse af budgetaftalen for 2016-2020 blev det besluttet at arbejde med optimering af kommunens ejendomsmasse. Indsatsen omtales også som kloge kvadratmeter. I tilknytning til arbejdet med kloge kvadratmeter er der blandt andet dannet et overblik over hvilke ejendomme, der skal satses på i fremtiden. Det vil sige hvilke ejendomme, der skal bevares på længere sigt. Dette overblik danner sammen med en vedligeholdelsesregistrering grundlag for prioriteringen af vedligeholdelsen.

Der er fokus på, at de ejendomme, der satses på, afspejler de kerneopgaver, der arbejdes med på de forskellige fagområder. Prioriteringen af vedligeholdelsen hviler også på de behov, der er på disse områder.

Ejendomsstrategiens målsatte effektiviseringer blev opnået i 2020. Samtidig er der de seneste år arbejdet med kloge udbud og målrettet vedligeholdelse samt nybyggeri. Til planseminaret I 2021 fik Kommunalbestyrelsen et opdateret vedligeholdelsesoverblik, der viser, at det samlede vedligeholdelsesefterslæb er reduceret i et vist omfang gennem ejendomsstrategiens arbejde. Ved planseminaret blev fremlagt et efterslæb på cirka 58 mio. kr. for de ejendomme, der satses på. Kommunalbestyrelsen har i budget 2022 besluttet, at der til planseminaret i 2022 udarbejdes en prioriteret liste over ejendommenes vedligeholdelsesbehov.

*Handlekatalog for anlægsbudgettet til vedligeholdelse i 2022*

Administrationen lægger op til en drøftelse af prioriteringen af rådighedsbeløbet i 2022.

Administrationen foreslår, at der arbejdes med følgende indsatser:

* Tagrenoveringer
* Vinduer og indgangspartier
* Energistyring og tekniske installationer
* Affaldsgårde
* Øvrige tekniske anlæg til brandsikring, tyverisikring og adgangskontrol
* Facadearbejder
* Energimærker
* Indeklima
* Nedbørssikring
* Diverse vedligehold

*Det videre forløb*

På baggrund af drøftelserne vil administrationen forelægge et forslag til den endelige prioritering på Teknik- og Miljøudvalgets møde i februar 2022.

### Økonomiske konsekvenser

Der er ingen økonomiske konsekvenser.

### Sagens forløb

06-01-2022 Teknik- og Miljøudvalget
Drøftet og disse indarbejdes ift. behandling af sagen på udvalgets februarmøde.